《酬石遗题盟鸥榭诗》
清代·郑孝胥

鸥榭三陈隔江居，石遗士可及善馀。士可健游善馀病，石遗时时犹我俱。

当年武汉不忍道，朋交变幻谁吾徒？寒盟于鸥复何责，老我久化为鶢鶋。

更营此榭傍松石，江神窃笑将揶揄。与君席地寻旧梦，自诩双鸟殊未孤。

伤心黄鹤去不返，但见举世腾群狙。南皮残客今有几？宁处沟壑非泥涂。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。